‘‘ব্রাহ্মসমাজ যেমন পণ্ডিত ঈশ্বরচন্দ্র বিদ্যাসাগরকে শ্রদ্ধা করতেন, তেমনি বিদ্যাসাগরও ব্যক্তিগত ভাবে বহু ব্রাহ্মকে খুবই পছন্দ করতেন।’’ বিশেষ করে ‘তত্ত্ববোধিনী সভা’য় বিদ্যাসাগরের সক্রিয়তা, ‘তত্ত্ববোধিনী পত্রিকা’ প্রকাশে তাঁর সহায়তা বিশেষ উল্লেখযোগ্য। ব্রাহ্ম নেতা দুর্গামোহন দাস, রাজনারায়ণ বসু কি শিবনাথ শাস্ত্রীর সঙ্গে তাঁর ঘনিষ্ঠতা ছিল। আবার বঙ্কিমচন্দ্রের সঙ্গে তো আদি ব্রাহ্মসমাজের রীতিমতো মসীযুদ্ধই হয়েছিল, দ্বিজেন্দ্রনাথ-রাজনারায়ণ-রবীন্দ্রনাথ পর্যন্ত কলম ধরেছিলেন বঙ্কিমের বিপক্ষে। শিবনাথ শাস্ত্রীর সঙ্গেও তাঁর সুসম্পর্ক ছিল না। তবে সহপাঠী কেশবচন্দ্র কি প্রতাপচন্দ্র মজুমদারের সঙ্গে যথেষ্ট হৃদ্যতাই ছিল তাঁর। অন্য দিকে, ‘‘ভারতবর্ষীয় ব্রাহ্মসমাজই তখনকার কলকাতার শিক্ষিত মধ্যবিত্ত মানুষদের সামনে দক্ষিণেশ্বরের কালীসাধক রামকৃষ্ণ পরমহংসদেবকে তুলে ধরে পরিচয় করিয়েছিলেন।’’ প্রায় সাড়ে চার দশক ধরে ব্রাহ্ম আন্দোলনের নানা দিক নিয়ে গবেষণা করছেন গৌতম নিয়োগী। তা থেকেই চৌদ্দটি প্রবন্ধ এখানে সঙ্কলিত। আছে রামমোহন (৪টি প্রবন্ধ ও ৩টি পরিশিষ্ট), দেবেন্দ্রনাথ ও কেশবচন্দ্র-প্রসঙ্গ, নারীশিক্ষা আন্দোলনে ব্রাহ্মসমাজের ভূমিকা, বঙ্কিম-বিদ্যাসাগর-রামকৃষ্ণ কি ডিরোজিয়ানদের সঙ্গে সম্পর্ক, শ্রীচৈতন্য ও বৈষ্ণব ধর্মের প্রভাব, সমাজসংস্কার ও মানবসেবা ইত্যাদি বিবিধ প্রসঙ্গ। উনিশ শতকের বহুবিতর্কিত উজ্জীবনের নানা চরিত্র পাঠকের চোখের সামনে স্পষ্ট হয়ে উঠেছে।